Det første kvadet om Helge Hundingsbane

Det første kvadet om Helge Hundingsbane (Völsungakviða, Helgakviða Hundingsbane I) er et norrønt dikt fra Den eldre Edda. Det utgjør et av Helge-diktene sammen med det andre kvadet om Helge Hundingsbane (Helgakviða Hundingsbane II) og kvadet om Helge Hjorvardsson. 56 vers er bevart, og diktet antas å være komplett overlevert.

 Innhold 
Diktet innledes med Helges fødsel og oppvekst i Brålunde (vers 1-9) og om hans kamp mot Hunding og Hundingssønnene som krevde faderbot for Helges drap (vers 10-14).<ref>I dette kvadet står det ingen ting om bakgrunnen for drapet, men striden mellom Hunding og Helges far, volsungen Sigmund, er omtalt i Det andre kvadet om Helge Hundingsbane.</ref> Helge treffer valkyrien Sigrun som er bortfestet mot sin vilje til Hodbrodd Granmarsson, men Helge lover å beskytte henne (vers 15-20). Helge seiler til Granmarssønnenes rike for å kjempe mot dem (vers 21-31). En lang sekvens følger med en vidløftig ordstrid mellom Helges bror Sinfjøtle og Gudmund Granmarsson. Det slynges ut svært sterke beskyldninger fra begge parter, helt til Helge avbryter ordfeiden (vers 32-46). Forberedelsene til kampen fra Granmarssønnene følger (vers 47-52), og til sist selve kampen og Helges seier. Sigrun ønsker lykke til og forutsier at de to skal leve i fryd sammen (vers 53-56).

 Datering 
Filologen Finnur Jónsson mener diktet er blant de yngre Edda-kvadene, blant med henvisning til Helges alder, 15 år da han drepte Hunding. Det tyder på en myndighetsalder på 15 år, og det ble innført først på 1000-tallet.Finnur Jónsson, Den oldnorske og oldislandske litteraturs historie, bd 1 Han viser også til enkelte språklige vendinger som peker i samme retning.

 Helge Hundingsbane i andre kilder 
Helge omtales i Saxo Grammaticus’ Gesta Danorum («danenes gjerninger») der han sies å være sønn av Haldan Frodesson, en av de sagnkongene i Lejre på Sjælland på 500-tallet. Han ble dermed (halv)bror til Rolf Krake,Saxes danesaga, København (1925), bd 1, s 121 noe Jónsson mener opplagt er feil.

I Edda er Helge derimot sønn av Borghild og kong Sigmund, som
ga ham navnet Helge,
ga ham Ringsted.J.V. Christensen: Ringsted - fra saga- til samtid (s. 15)

Volsungesagaen omtaler striden mellom Helge og Hunding i kapittel 8 og 9. Her siteres også noen linjer fra kvadet.
 Geografisk plassering 
Flere teorier har vært framsatt om hvor diktet er skrevet. Diktsyklusen om volsungene er en felles germansk tradisjon, men tyske kilder nevner ikke personen Helge.Tysk tradisjon handler i stor grad om Siegfried (Sigurd) som av noen betraktes som Helges bror. Tysk er han da neppe, men heller skandinav. Saxo Grammaticus hevder han er dansk, for han identifiserer Helge som Rolf Krakes far. Hunding blir hos Saxo omtalt som sønn av sakserkongen Sirik, og slaget mellom Helge og Hunding skal ha stått ved Stade by, sør for Elben i det nåværende Nord-Tyskland. Jónsson ser ingen grunn til å tvile på dette.

Hodbrodd er i Saxos verk sønn av en svensk konge og kalles Hothbrodus''. I kvadet er Hodbrodd sønn av Granmarr, og Finnur Jónsson påpeker navnelikheten mellom han og den svenske kong Granmarr i Södermanland som omtales i YnglingesagaenSnorre Sturlason: Ynglingesagaen, kap. 36-38.

Valkyrien Sigrun mener Finnur også er svensk eller gøtisk, men selv om personene tilhører andre kongedømmer, mener Jonsson at selve diktet, som mange andre Edda-dikt, er norsk.

 Referanser 

 Litteratur 
Eddakvede, Norrøne bokverk 21, Det norske samlaget (1974), s 109-115

 Eksterne lenker 
Finnur Jónsson, Den oldnorske og oldislandske litteraturs historie, heimskringla.no
Det første kvadet om Helge Hundingsbane, til norsk ved Olaf Hansen, heimskringla.no
Helgakviða Hundingsbana I på norrønt etter Guðni Jónsson, heimskringla.no
Helgekvadene, snl.no
Helge Hundingsbane, denstoredanske.dk

Kategori:Litterære kilder til norrøn mytologi
Kategori:Eddadiktningen